EFF ruk op na EskomVerskeie vragmotorbestuurders neem ook aan die EFF se optog deel. (Foto: EFF/Twitter) Dis die EFF teen Eskom, met ŉ groot afvaardiging polisielede in die middel. Lede van die party ruk na verwagting Vrydagoggend na Sandton in Johannesburg op vir ŉ betoging voor die kragvoorsiener se hoofkantoor. Hulle maak kapsie teen die beurtkragstelsel wat Eskom toepas. Die militante EFF protesteer nie net teen die gewraakte stelsel waaraan Suid-Afrikaners, weens Eskom se onvermoë om genoeg krag op te wek, nou al maande lank onderwerp word nie, maar ook teen voorgestelde herstrukturering wat die EFF beskou as planne om Eskom te privatiseer. Wayne Minnaar, woordvoerder van die Johannesburg-metropolisie, het gesê verkeer in Sandton sal tydens die betoging na ander paaie herlei word. “ŉ Groot afvaardiging wetstoepassers sal aan diens wees om die EFF-betoging dop te hou,” het hy gesê. Die EFF maak kapsie teen die beurtkrag-stelsel en die sogenaamde privatisering van Eskom. (Foto: Eskom/Twitter) Die verkeer sal tussen 10:00 en 15:00 geraak word en motoriste word gemaan om die gebied in dié tydperk liefs te vermy. Die EFF het op sy Twitter-rekening gesê “witmonopoliekapitaal neem Eskom oor en beperk die rol van die staat in die ekonomie, wat dan weer nywerheidsontwikkeling gaan beperk”. “Ons moet dit nooit toelaat nie,” het die EFF gesê en mense uitgenooi om by die optog aan te sluit. Die EFF het vantevore al herhaaldelik geëis dat pres. Cyril Ramaphosa die minister van openbare ondernemings, Pravin Gordhan, die trekpas gee. Die EFF voer aan Gordhan doen nie genoeg om sukkelende staatsbeheerde ondernemings reg te ruk nie.